CELEX: 32021R0645
Language: mt
Date: 2021-04-15 00:00:00
Title: Regolament ta’ Implimentazzjoni tal-Kummissjoni (UE) 2021/645 tal-15 ta’ April 2021 li jemenda l-Anness I tar-Regolament (UE) Nru 605/2010 fir-rigward tal-lista ta’ pajjiżi terzi jew partijiet tagħhom li minnhom hija awtorizzata l-introduzzjoni fl-Unjoni Ewropea ta’ kunsinni ta’ ħalib mhux ipproċessat, prodotti tal-ħalib, kolostru u prodotti li fihom il-kolostru (Test b’rilevanza għaż-ŻEE)

20.4.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 133/29
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/645
         tal-15 ta’ April 2021
         li jemenda l-Anness I tar-Regolament (UE) Nru 605/2010 fir-rigward tal-lista ta’ pajjiżi terzi jew partijiet tagħhom li minnhom hija awtorizzata l-introduzzjoni fl-Unjoni Ewropea ta’ kunsinni ta’ ħalib mhux ipproċessat, prodotti tal-ħalib, kolostru u prodotti li fihom il-kolostru
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 2002/99/KE tas-16 ta’ Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta’ prodotti li joriġinaw mill-annimali u li huma għall-konsum uman (1), u b’mod partikolari l-Artikolu 8, is-sentenza introduttorja, l-Artikolu 8(1) u (4) u l-Artikolu 9(4) tagħha,
         Billi:
         
                     (1)
                  
                  
                     Ir-Regolament tal-Kummissjoni (UE) Nru 605/2010 (2) jistipula l-kundizzjonijiet tas-saħħa tal-annimali u tas-saħħa pubblika kif ukoll ir-rekwiżiti taċ-ċertifikazzjoni għall-introduzzjoni fl-Unjoni ta’ kunsinni ta’ ħalib mhux ipproċessat, prodotti tal-ħalib, kolostru u prodotti li fihom il-kolostru u l-lista ta’ pajjiżi terzi li minnhom hija awtorizzata l-introduzzjoni fl-Unjoni ta’ dawn il-kunsinni.
                  
               
                     (2)
                  
                  
                     L-Anness I tar-Regolament jistabbilixxi lista ta’ pajjiżi terzi jew ta’ partijiet minnhom li huma awtorizzati għall-introduzzjoni fl-Unjoni ta’ kunsinni ta’ ħalib mhux ipproċessat, prodotti tal-ħalib, kolostru u prodotti li fihom il-kolostru li tindika t-tip ta’ trattament meħtieġ għal dawn il-komoditajiet.
                  
               
                     (3)
                  
                  
                     Il-proċedura li tawtorizza lill-Moldova biex tesporta l-ħalib u l-prodotti tal-ħalib għaddejja u se tiġi finalizzata fi żmien debitu. Filwaqt li dik il-proċedura għadha pendenti, il-Moldova għamlet talba għall-awtorizzazzjoni għat-tranżitu, mill-Unjoni, ta’ ġelati, li jitqiesu bħala prodotti komposti li ma jistgħux jinħażnu li fihom prodotti tal-ħalib. Sabiex tingħata dik l-awtorizzazzjoni, il-Moldova għamlet talba biex titqiegħed fil-kolonna C tal-Anness I tar-Regolament (UE) Nru 605/2010, bħala pajjiż terz li l-ħalib mhux ipproċessat u l-prodotti tal-ħalib tagħha għaddew mit-trattament meħtieġ minn dak ir-Regolament (trattament “C”) biex jittaffa r-riskju tat-tixrid tal-marda tal-ilsien u d-dwiefer permezz tal-prodotti tal-ħalib.
                  
               
                     (4)
                  
                  
                     Fid-dawl tal-garanziji mogħtija mill-awtoritajiet kompetenti tal-Moldova dwar l-applikazzjoni korretta tat-trattament “C” fuq il-prodotti tal-ħalib li jinsabu fil-prodotti komposti, xieraq li l-Moldova titqiegħed fil-kolonna “C” tal-Anness I tar-Regolament (UE) Nru 605/2010.
                  
               
                     (5)
                  
                  
                     Jenħtieġ li din iż-żieda mal-kolonna “C” tal-Anness I tkun mingħajr preġudizzju għall-obbligi li jirriżultaw minn dispożizzjonijiet oħra tal-leġiżlazzjoni tal-Unjoni dwar l-importazzjonijiet fl-Unjoni, u t-tqegħid fis-suq tal-Unjoni ta’ prodotti li joriġinaw mill-annimali, b’mod partikolari dawk li huma relatati mal-elenkar tal-istabbilimenti skont l-Artikolu 5 tar-Regolament Delegat tal-Kummissjoni (UE) 2019/625 (3).
                  
               
                     (6)
                  
                  
                     Għalhekk jenħtieġ li r-Regolament (UE) Nru 605/2010 jiġi emendat skont dan.
                  
               
                     (7)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            Fit-tabella stabbilita fl-Anness I tar-Regolament (UE) Nru 605/2010, l-entrata li ġejja tiddaħħal wara l-entrata ta’ “MA-Il-Marokk”:
            
               
                           “MD
                        
                        
                           Il-Moldova
                        
                        
                           0
                        
                        
                           0
                        
                        
                           +”
                        
                     
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-15 ta’ April 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 18, 23.1.2003, p. 11.
         
            (2)  Ir-Regolament tal-Kummissjoni (UE) Nru 605/2010 tat-2 ta’ Lulju 2010 li jistipula l-kundizzjonijiet tas-saħħa tal-annimali u tas-saħħa pubblika kif ukoll iċ-ċertifikazzjoni veterinarja għall-introduzzjoni fl-Unjoni Ewropea ta’ ħalib mhux ipproċessat, prodotti tal-ħalib, kolostru u prodotti li fihom il-kolostru maħsuba għall-konsum mill-bniedem (ĠU L 175, 10.7.2010, p. 1).
         
            (3)  Ir-Regolament Delegat tal-Kummissjoni (UE) 2019/625 tal-4 ta’ Marzu 2019 li jissupplimenta r-Regolament (UE) 2017/625 tal-Parlament Ewropew u tal-Kunsill fir-rigward ta’ rekwiżiti għad-dħul fl-Unjoni ta’ kunsinni ta’ ċerti annimali u oġġetti maħsuba għall-konsum mill-bniedem (ĠU L 131, 17.5.2019, p. 18).